**Odôvodnenie**

**návrhu na vykonanie kontrolnej činnosti Národnej rady Slovenskej republiky vo vzťahu k vláde Slovenskej republiky v súvislosti s vypracovaním národného plánu podpory obnovy a odolnosti**

Pre inštitúcie Európskej únie je politickým základom obnovy Európy **náprava škôd spôsobených krízou** a súčasne **príprava lepšej budúcnosti pre ďalšie generácie** zásadnou modernizáciou štátov starého kontinentu a ich ekonomík. Podľa oznámenia Európskej komisie z 27. mája 2020 Správny čas pre Európu: náprava škôd a príprava budúcnosti pre ďalšie generácie: „Naše dnešné rozhodnutia predurčia zajtrajšok ďalšej generácie. Obrovské investície, ktoré boli potrebné na naštartovanie našich hospodárstiev, nemajú byť pre budúcu generáciu ešte väčšou záťažou, ale naopak, majú ju odbremeniť. **Plán európskej obnovy** preto musí smerovať k vybudovaniu **udržateľnejšej, odolnejšej a spravodlivejšej Európy** pre ďalšie generácie.“

Oznámenie Európskej komisie Rozpočet umožňujúci realizáciu plánu obnovy Európy (COM (2020) 442) **definuje nástroj Next Generation EÚ (EÚ pre ďalšie generácie)** ako jednorazový núdzový nástroj, ktorý sa zavedie dočasne a použije sa výlučne na opatrenia reakcie na krízu a na opatrenia na obnovu.

Pri čom väčšina zdrojov, t. z. 672,5 miliardy EUR zo 750 miliárd bude pridelená do **Mechanizmu na podporu obnovy a odolnosti**.

Podľa záverov mimoriadneho zasadnutia Európskej rady v dňoch 17. až 21. júla 2020 výnimočný charakter hospodárskej a sociálnej situácie, ktorá vyplynula z krízy spôsobenej pandémiou COVID-19, si vyžaduje výnimočné opatrenia na podporu obnovy a odolnosti hospodárstiev členských štátov (A.1). Členské štáty vypracujú národné plány podpory obnovy a odolnosti, v ktorých stanovia svoje programy reforiem a investícií na roky 2021 až 2023 (A.18). Pri ich posudzovaní musia mať najvyššiu hodnotu kritériá súladu s odporúčaniami pre jednotlivé krajiny, ako aj posilňovania rastového potenciálu, tvorby pracovných miest a hospodárskej a sociálnej odolnosti dotknutého členského štátu. Predpokladom kladného posúdenia je aj skutočný prínos k zelenej a digitálnej transformácii. Kladné posúdenie žiadostí o platbu bude podliehať uspokojivému splneniu príslušných čiastkových cieľov a cieľových hodnôt (A.19).

Oznámenie Európskej komisie z 27. mája 2020 Správny čas pre Európu: náprava škôd a príprava budúcnosti pre ďalšie generácie predpokladá spoločenský dialóg pri obnove Európy:

„To všetko odráža potrebu, aby obnova bola spravodlivá a inkluzívna. Musí riešiť rozdiely a nerovnosti, ktoré kríza priniesla alebo zhoršila a podporovať územnú súdržnosť. Východiskom je **solidarita: medzi ľuďmi, generáciami, regiónmi a krajinami**. Pri tom bude potrebná úzka spolupráca so sociálnymi partnermi, občianskou spoločnosťou a ostatnými zainteresovanými stranami.“

Úplný záver oznámenia Európskej komisie zdôrazňuje:

„Obnova Európy a utváranie lepšej budúcnosti pre ďalšiu generáciu nebude ľahké, a dokážeme to len spolu. Bude na to potrebná politická vôľa a odvaha a zapojenie celej spoločnosti. **Ide o spoločné dobro pre našu spoločnú budúcnosť.“**

Problematika národného plánu podpory obnovy a odolnosti a z neho vyplývajúci plán reforiem a investícií je o **príležitosti pre Slovensko**. Téma národného plánu podpory obnovy a odolnosti je aj o **zodpovednosti** za čo najoptimálnejšie využitie príležitosti – zmysluplne, systematicky a zároveň rýchlo čerpať s cieľom sanácií dôsledkov krízy, budovania odolnosti štátu a hospodárstva voči ďalším možným krízam a tvorby strategickej budúcnosti Slovenska.

Verejnosť očakáva od svojej reprezentácie koncept zásadnej modernizácie Slovenska a z neho vyplývajúce erudované rozhodnutia o použití neopakovateľných prostriedkov z Európskej únie určených na prekonanie dopadov nákazy COVID-19 a predovšetkým na zásadnú obnovu.

Ešte v lete viacerí euro poslanci upozorňovali, že **fond obnovy je agenda premiéra**. Bude to zložitý technický a politický boj a nikto okrem premiéra nemá dostatočnú autoritu tieto procesy koordinovať. Problematika obnovy a odolnosti Slovenska sa nestala agendou premiéra Igora Matoviča. Na viac predseda vlády doteraz nepreukázal adekvátne disponovanie osobnou výbavou v oblasti strategického plánovania, programovania, riadenia a o strategického vládnutia.

Aj koncom septembra prekvapilo vytrvalé mlčanie o materiály národného plánu podpory obnovy a odolnosti. Pri otázkach novinárov členovia vlády ešte stále prezentovali len svoje predstavy alebo sny o smerovaní európskych peňazí. Napríklad podpredseda vlády a minister hospodárstva zdôraznil svoju túžbu po odvodovom bonuse.

Nakoniec média zverejnili a nie moc pozitívne okomentovali vládny reformný dokument diskrétne pripravovaný ministerstvom financií, navonok pripomínajúci kombináciu štandardného národného plánu reforiem a programového vyhlásenia vlády. Materiál ani len formálne **neobsahuje náležitosti národného plánu podpory obnovy a odolnosti**.

Predseda vlády Igor Matovič na tlačovej konferencii konanej 24. septembra 2020 potvrdil, že sa jedná o národný plán podpory obnovy a odolnosti.

Z hľadiska metódy spracovania a vnútornej štruktúry je materiál vyskladaný z množstva reforiem zdôvodňujúcich návrhy na alokovanie peňazí na konkrétne témy. Absolútne absentuje strategický pohľad na kľúčové výzvy, priority a predovšetkým spôsob ich riešenia. Analytický pohľad dopadov krízy na slovenskú spoločnosť a jej ekonomiku. Budovanie odolnosti štátu a ekonomickej sféry voči ďalším možným krízam. Pomenovanie rastového potenciálu a to najmä v hospodárstve. Až po zohľadnení uvedeného by mali nasledovať nevyhnutné reformy, programy podpory a investícií, ktorými členovia vlády obvykle začínajú.

Najväčšie riziko z vládneho materiálu predstavuje pre Slovenskú republiku absencia ucelenejšieho pohľadu na obnovu a odolnosť v pôsobnosti ministerstva hospodárstva. Odpovedí na spôsoby riešenia základných systémových otázok priemyslu, energetiky, malého a podnikateľského prostredia.

Rovnako nedáva logiku, prečo rezort práce zamýšľa použiť relatívne rýchle peniaze na reformné kroky v penzijnej oblasti a nie tak dôležitej odolnosti pracovnej sily, zmenách jej štruktúry v súvislosti s digitalizáciou a zmenami štruktúry hospodárstva po kríze? Rezort školstva navrhol použitie prostriedkov z Mechanizmu na podporu obnovy a odolnosti na skokový rast platu učiteľov. Zdravotníctvo na reformu starostlivosti o duševné zdravie. Veľa by sa dalo uviesť aj o ďalších oblastiach.

Medializovaná kritika pohľadu na navrhované predmety financovania odhalila uprednostnenie rezortného prístupu na sanáciu vlastnej investičnej poddimenzovanosti na úkor riešenia dopadov krízy najmä na hospodárstvo a tvorby strategickej budúcnosti Slovenska.

Podľa článku 15 návrhu **nariadenia Európskeho parlamentu a Rady, ktorým sa zriaďuje Mechanizmus na podporu obnovy a odolnosti** (2020/0104 (COD)) plán podpory obnovy a odolnosti tvorí prílohu k národnému programu reforiem členského štátu a oficiálne sa predloží najneskôr do 30. apríla. Návrh plánu môže členský štát predložiť od 15. októbra predchádzajúceho roka spolu s návrhom rozpočtu na nasledujúci rok. Musí byť riadne odôvodnený a podložený. Uvádzajú sa v ňom najmä tieto prvky:

- objasnenie spôsobu, akým sa majú riešiť príslušné výzvy a priority špecifické pre danú krajinu určené v kontexte európskeho semestra,

- objasnenie spôsobu, ako plán posilní rastový potenciál, tvorbu pracovných miest a ekonomickú a sociálnu odolnosť dotknutého členského štátu, zmierni hospodársky a sociálny dosah krízy, ako aj jeho prínos k posilneniu hospodárskej, sociálnej a územnej súdržnosti a konvergencie,

- objasnenie spôsobu, ako majú opatrenia uvedené v pláne prispieť k zelenej a digitálnej transformácii alebo k riešeniu výziev, ktoré z nich vyplývajú,

- predpokladané čiastkové ciele, cieľové hodnoty a orientačný harmonogram implementácie reforiem počas obdobia najviac štyroch rokov a investícií počas obdobia najviac siedmich rokov,

- predpokladané investičné projekty a súvisiace investičné obdobie,

- odhadované celkové náklady na reformy a investície, na ktoré sa vzťahuje predložený plán podpory obnovy a odolnosti, podložené náležitým odôvodnením a ich primeranosť očakávanému vplyvu na hospodárstvo a zamestnanosť,

- prípadne informácie o existujúcom alebo plánovanom financovaní z prostriedkov Európskej únie,

- sprievodné opatrenia, ktoré môžu byť potrebné,

- odôvodnenie koherentnosti plánu podpory obnovy a odolnosti,

- mechanizmy na účinnú realizáciu plánu podpory obnovy a odolnosti dotknutým členským štátom vrátane navrhovaných čiastkových cieľov a cieľových hodnôt, ako aj súvisiacich ukazovateľov,

- prípadne žiadosť o úverovú podporu a dodatočné čiastkové ciele,

- iné relevantné informácie.

Uvedené nie o túžbe po odvodovom bonuse, o zásadnej reforme starostlivosti o duševné zdravie, ani o skokovom raste platu učiteľov.

Ako je úplne mimo vládny reformný dokument preukazuje aj pracovný dokument útvarov Európskej komisie, usmernenia pre členské štáty: **PLÁNY OBNOVY A ODOLNOSTI**, v úvode ktorého členské štáty sa vyzývajú, aby opísali hlavné výzvy, ktorým čelia a ako ich riešenie prostredníctvom plánu obnovy a odolnosti prispeje k dosiahnutie štyroch všeobecných cieľov:

1. Podpora hospodárskej, sociálnej a územnej súdržnosti Európskej únie.

2. Posilnenie hospodárskej a sociálnej odolnosti.

3. Zmiernenie sociálnych a hospodárskych dopadov krízy.

4. Podpora zeleného a digitálneho prechodu.

Návrh takto **široko poňatého národné plánu podpory obnovy a odolnosti doteraz nebol zverejnený a dá sa dôvodne predpokladať, že ani neexistuje**.

Je opodstatnené, aby v opísanej situácii Národná rada Slovenskej republiky vyžiadala od vlády Slovenskej republiky **správu o stave prípravy, koncepcii a obsahu národného plánu podpory obnovy a odolnosti** vrátane **aktuálneho znenia materiálov** národného plánu podpory obnovy a odolnosti, národného programu reforiem a národného programu investícií na roky 2021 až 2023. Rovnako je opodstatnené, aby Národná rada Slovenskej republiky **uplatnila voči vláde Slovenskej republiky svoju kontrolnú právomoc** v súvislosti s vypracovaním národného plánu podpory obnovy a odolnosti.

Vzťah zodpovednosti vlády voči parlamentu je kľúčovým znakom parlamentnej formy vlády. Ústavný súd uvedené podčiarkol v odôvodnení **nálezu zo dňa 23. júna 2005 pod spis. zn. PL ÚS 9/04**, a to nasledovne:

„Kontrolná právomoc národnej rady voči vláde a jej jednotlivým členom vyplýva z ústavou založených vzťahov národnej rady a vlády, resp. jej jednotlivých členov. Tento vzťah principiálnym spôsobom zakladajú najmä čl. 114 ods. 1 prvá veta („Vláda je za výkon svojej funkcie zodpovedná Národnej rade Slovenskej republiky“) a čl. 116 ods. 1 ústavy („Člen vlády je za výkon svojej funkcie zodpovedný Národnej rade Slovenskej republiky“). Ide teda o vzťah zodpovednosti vlády voči národnej rade (kolektívna zodpovednosť) a tiež jednotlivého člena vlády voči národnej rade (individuálna zodpovednosť), ktorý treba považovať za kľúčový znak parlamentnej formy vlády, z ktorej ústava vychádza.“

Na **zákonnej úrovni je kontrolná činnosť Národnej rade Slovenskej republiky upravená** v osemnástej časti zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov:

Národná rada, výbory alebo poslanci vykonávajú kontrolnú činnosť v rozsahu pôsobnosti vymedzenej osobitnými predpismi a zákonom o rokovacom poriadku Národnej rady Slovenskej republiky (§ 127).

Národná rada môže od vlády, vedúcich ústredných orgánov a vyšších štátnych funkcionárov žiadať správy o otázkach patriacich do ich pôsobnosti; správu musia podať do 30 dní alebo v inej lehote určenej národnou radou, ktorá nemôže byť kratšia ako 15 dní (§ 128 ods. 1).

Výbory môžu žiadať správy od členov vlády, vedúcich ostatných ústredných orgánov štátnej správy a vyšších štátnych funkcionárov; tí sú povinní žiadosti výborov vyhovieť do 30 dní (§ 128 ods. 2).

Navrhuje sa prijať uznesenie Národnej rady Slovenskej republiky k vykonaniu kontrolnej činnosti Národnej rady Slovenskej republiky vo vzťahu k vláde Slovenskej republiky v súvislosti s vypracovaním národného plánu podpory obnovy a odolnosti.

V **časti A. návrhu uznesenia** sa navrhuje vyjadriť vážne znepokojenie Národnej rady Slovenskej republiky:

Nad **neexistenciou konceptu národného plánu podpory obnovy a odolnosti** obsahujúceho objasnenie spôsobu, akým sa majú riešiť výzvy, špecifické priority a rastový potenciál Slovenska. Jedná sa o dôležité náležitosti národného plánu podpory obnovy a odolnosti, predpokladané v článku 15 návrhu nariadenia Európskeho parlamentu a Rady, ktorým sa zriaďuje Mechanizmus na podporu obnovy a odolnosti (2020/0104 (COD)).

Nad **nesúrodosťou a problematickou kvalitou** spracovania uniknutého a médiami zverejneného vládneho materiálu, ktorý ani len formálne neobsahuje náležitosti národného plánu podpory obnovy a odolnosti. Prvky národného plánu podpory obnovy a odolnosti rovnako predpokladá citované ustanovenie.

Nad **nie adekvátnom zohľadnení riešení v oblasti hospodárskej obnovy**. Podľa už uvedených záverov mimoriadneho zasadnutia Európskej rady v dňoch 17. až 21. júla 2020 (A.1), výnimočný charakter hospodárskej a sociálnej situácie, ktorá vyplynula z krízy spôsobenej pandémiou COVID-19, si vyžaduje výnimočné opatrenia na podporu obnovy a odolnosti hospodárstiev členských štátov.

Nad ignorovaním predpokladu inštitúcií Európskej únie o **potrebe politickej vôle, odvahy a zapojení celej spoločnosti do obnovy**. V predchadzajúcej časti je dostatočne odôvodnená nutnosť participácie verejnosti na obnove.

Nad **bezdôvodnou neúčasťou predsedu vlády** Igora Matoviča na schôdzke predsedov vlád krajín Vyšehradskej štvorky s predsedníčkou Európskej komisie, aj k problematike národného plánu podpory obnovy a odolnosti.

V **časti B. návrhu uznesenia** sa navrhuje konštatovať **dôležitosť širokej spoločensko – politickej dohody** o zásadnej modernizácii, strategickom smerovaní Slovenska, národnom pláne podpory obnovy a odolnosti a použití Mechanizmu na podporu obnovy a odolnosti na opatrenia reakcie na krízu a na opatrenia na obnovu.

V konštatovacej časti sa navrhujú **kompletne uviesť prvky národného plánu podpory obnovy a odolnosti**.

Tiež na navrhuje **konštatovať závery mimoriadneho zasadnutia Európskej rady** v dňoch 17. až 21. júla 2020, dôležité z hľadiska národného plánu podpory obnovy a odolnosti.

V **časti C. návrhu uznesenia** sa navrhuje, aby Národná rada Slovenskej republiky požiadala vládu Slovenskej republiky o **predloženie správy o stave prípravy, koncepcii a obsahu národného plánu podpory obnovy a odolnosti** vrátane aktuálneho znenia materiálov národného plánu podpory obnovy a odolnosti, národného programu reforiem a národného programu investícií na roky 2021 až 2023 na rokovanie schôdze národnej rady.

V **časti D. návrhu uznesenia** sa navrhuje dať na vedomie predmetné uznesenie národnej rady **Zastúpeniu Európskej komisie na Slovensku**. Úlohou zastúpenia je vysvetľovať širokej a odbornej verejnosti, aký vplyv budú mať politiky Európskej únie na Slovensku; vystupovať v mene Európskej komisie na Slovensku; sprostredkovávať informácie týkajúce sa Európskej únie vláde, ďalším orgánom a zainteresovaným subjektom na Slovensku; informovať Európsku komisiu v Bruseli o dôležitom politickom, hospodárskom a sociálnom vývoji na Slovensku; poskytovať tlačové a mediálne služby **-** informácie pre médiá o vývoji tvorby politiky Európskej únie, ďalších udalostiach v Európskej únii a rôznych podujatiach Zastúpenia Európskej komisie na Slovensku; organizovať informačné aktivity a podujatia pre širokú aj odbornú verejnosť.

Neoddeliteľnou súčasťou návrhu na vykonanie kontrolnej činnosti Národnej rady Slovenskej republiky vo vzťahu k vláde Slovenskej republiky v súvislosti s vypracovaním národného plánu podpory obnovy a odolnosti, sú podpisy poslancov Národnej rady Slovenskej republiky.